اليوم الأربعاء، خرج الحقوقي والصحافي محمد رضا الطاوجني من الحبس المحلي دآيت ملول، بعدما دوز العقوبة الحبسية ديالو اللي تحددات فشهراين. ونشر الطاوجني هذ الصباح، فالحساب ديالو الرسمي على موقع التواصل الاجتماعي فيسبوك، فيديو كيشكر فيها كَاع اللي تضامنو معاه، وكيعتبر هذشي اللي دوز ماشي محنة، بقدر ما هي تجربة فريدة فضحات المسؤولين فجهة سوس ماسة، على حد تعبيرو. وكانت محكمة الاستئناف أيدات الحكم الابتدائي اللي صدر فحق الطاوجني، وحكمات عليه بالحبس شهراين وبغرامة 5000 درهم. وكانت النيابة العامة فعاصمة سوس تابعات الطاوجني بتهم “وضع صفائح مزورة على مركبة، وانعدام التأمين، وحيازة بضاعة خاضعة لرسوم غير مبررة، وحيازة رخصة سياقة غير مناسبة للطوموبيل اللي كيسوكَ”. وتم توقيف الطاوجني ف26 يونيو الماضي، وتوضع رهن الاعتقال الاحتياطي. وقبل من هذشي، تمت متابعة الطاوجني فحالة سراح بتهمة “انتحال صفة مهنية ينظمها القانون وخرق حالة الطوارئ الصحية”، بعدما كان سافر من أكَادير لمنطقة تامري بدون رخصة ديال التنقل، من أجل تصوير روبورتاج على ندرة المياه فسد مولاي عبد الله فالمنطقة. وكانت توضعات ضد الطاوجني شكايات أخرى من طرف مسؤولين بارزين فجهة سوس ماسة. 
دوز عقوبتو.. الصحافي الطاوجني خرج من الحبس – فيديو